AYFขายหุ้นบลจ.พรีมาเวสท์ทิ้ง
บลจ.อยุธยาขายหุ้นบลจ.พรีมาเวสท์ทั้งหมด ให้กลุ่มบุคคล 9 ราย ตามนโยบายธนาคารกรุงศรีอยุธยาแบงก์แม่ต้องการถือหุ้นบลจ.เดียว
29 ต.ค. 2553

บลจ.อยุธยาขายหุ้นบลจ.พรีมาเวสท์ทั้งหมด ให้กลุ่มบุคคล 9 ราย ตามนโยบายธนาคารกรุงศรีอยุธยาแบงก์แม่ต้องการถือหุ้นบลจ.เดียว
นายมาร์ค จอห์น อาโนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา (BAY) เปิดเผยว่า เมื่อวันที่ 28 ต.ค.2553 บริษัทหลักทรัพย์จัดการกองทุน (บลจ.) อยุธยา (AYF) ซึ่งเป็นบริษัทย่อยที่ธนาคารถือหุ้น 76.59% ได้ขายหุ้นทั้งหมดในบลจ.พรีมาเวสท์ จำนวน 24,999,998 หุ้น หรือ 99.99% ของจำนวนหุ้นที่จำหน่ายได้แล้วทั้งหมด ให้กลุ่มบุคคลที่ไม่ได้เกี่ยวข้องกับบริษัท โดยขายในราคาสูงกว่ามูลค่าหุ้นทางบัญชี
สำหรับบุคคลที่ซื้อหุ้นในครั้งนี้มีจำนวน 9 ราย ได้แก่ 1.นายชุมพล พิทยานนท์ 2.นางรัชนี คุณพนิชกิจ 3.นายสมชาย อัศวนิมิต 4.น.ส.อรวรรณ ชัยรักเกียรติ 5.นายสันติ วิริยะนิธิกรณ์ 6.นายสมบูรณ์ อัศวนิมิต 7.นายเกียรติแก้ว แก้วลิขิตวงษ์ 8.นายทวีศักดิ์ จองกาญจนาและ 9.น.ส.ปิยาภรณ์ ชัยรักเกียรติ
วัตถุประสงค์ในการขายหุ้น เพื่อดำเนินการตามแผนให้มีบลจ.เพียงบริษัทเดียวภายใต้กลุ่มธุรกิจทางการเงินของธนาคาร ขณะที่ปัจจุบันบลจ.พรีมาเวสท์ได้ขอหยุดประกอบธุรกิจชั่วคราวต่อสำนักงานคณะกรรมการกำกับหลักทรัพย์ (ก.ล.ต.) โดยมีทุนจดทะเบียน 250 ล้านบาาท แบ่งเป็นหุ้นสามัญ 25 ล้านหุ้น
การขายหุ้นในครั้งนี้บลจ.อยุธยาได้รับอนุญาตตามหลักเกณฑ์ที่เกี่ยวข้องจากก.ล.ต.แล้ว